በምክክር መድረኩ ተገኝተው ንግግር ያደረጉት የአካዳሚክ ጉዳዮች ምክትል ፕሬዝዳንት ተወካይ ዶክተር ወንድሙ ወልዴ እንደገለፁት በዩኒቨርሲቲው በሚካሄዱ የጥናትና ምርምር ስራዎች ላይ የሴት መምህራን ተሳትፎ ዝቅተኛ እንደሆነና በዘርፉ ያለውን የሴት መምህራን ተሳትፎ በ2ኛው እድገትና ትራንስፎርሜሽን ዕቅድ ዘመን 30 ከመቶ ለማድረስ ዩኒቨርሲቲው የተለያዩ መርሃ ግብሮችን አዘጋጅቶ እየሰራ እንደሆነም ጠቁመዋል፡፡ ዶክተር ወንድሙ አክለውም ይህንን ተግባር ከዳር ለማድረስና በሴት መምህራን ዘርፍ መነሳሳትን ለመፍጠር የስልጠናው ፋይዳ የጎላ ነው ብለዋል፡፡ በዩኒቨርሲቲው የሥርዓተ ፆታ ዳይሬክቶሬት ዳይሬክተር ወ/ሮ አልማዝ ባልጣ እንደገለፁት ሴት መምህራን ያሉባቸውን ተግዳሮቶች በመቅረፍ በጥናትና ምርምር ዘርፍ ተሳትፏቸውን እንዲያጎለብቱ ሊደገፉ እንደሚገባቸው ገልጸዋል፡፡ ከምክክር መድረኩ ተሳታፊዎች መካከል መምህርት ትዕግስት ባልቻ በበኩሏ በጥናትና ምርምር ዘርፍ የሚመቻቹ መልካም ዕድሎችን አሟጠን በመጠቀም ህብረተሰቡን በሚጠቅሙ ምርምሮች ላይ ልንሳተፍ ይገባል ብላለች፡፡ በአሁኑ ሰዓት በዩኒቨርሲቲው በጥናትና ምርመር ዘርፍ የሴት መምህራን ተሳትፎ ከ2 በመቶ ያልበለጠ ሲሆን የዘርፉን ተሳትፎ ወደ 10 በመቶ ከፍ ለማድረግ የተጀመረው ጥረት እመርታ እያሳየ ይገኛል፡፡ ካለፈው ዓመት ጀምሮ ከ10 የሚበልጡ የሴት መምህራን የጥናትና ምርምር ፅሁፎች ለግምገማ ቀርበው መፅደቃቸው በምክክር መድረኩ የተገለፀ ሲሆን በሁሉም መስክ ሴት ምሁራንን ያሳተፈ ለውጥ ለማምጣት መሰራት እንደምኖርበት ተሰምሮበታል፡፡